OBH 4042/1998.
Az állampolgári jogok országgyűlési biztosának jelentése
Előadók: Dr. Kántor Ferenc
Faragóné dr. Endrődi Zsuzsanna

A vizsgálat indítása:

Az országgyűlési biztos hivatala 1998. június 24-26. között általános vizsgálatot végzett Tolna megyében. Ennek keretében került sor a Tolna megyei Földhivatalnál annak vizsgálatára, hogy a megyében működő körzeti földhivatalok a - hatósági határozattal részarányként kiadott - termőföldek tulajdonjogát az ingatlan-nyilvántartásba bejegyzik-e az ügyintézésre nyitva álló 30 napos határidőn belül.

Jogszabályi háttér és a vizsgálat megállapításai:

A földrendező és a földkiadó bizottságokról szóló 1993. évi II. tv. 2. §-ának (1) bekezdése szerint "A részarány-földtulajdonként nyilvántartott termőföldekkel kapcsolatos - e törvényben meghatározott - ügyekben a részarány-földtulajdonosok közgyűlése által megválasztott földkiadó bizottság jár el."
A hivatkozott törvény arról is rendelkezik, hogy a törvény erejénél fogva 1996. december 31. napjával valamennyi földkiadó bizottság tevékenysége megszűnik, és a földkiadó bizottságok által "... még jogerős határozattal le nem zárt, folyamatban lévő" földkiadási ügyekben az FM hivatalok járnak el. E feladat végrehajtása jelenleg is folyik. Ennek során a részarány-tulajdonosok nevén arany koronában nyilvántartott földet helyrajzi számmal összekapcsolva, határozattal adják ki a jogosultak részére. 

Az említett közigazgatási határozatokban megjelölt helyrajzi számú és arany korona értékű földet az ingatlan-nyilvántartásba a tulajdonos nevére a körzeti földhivataloknak kell bejegyezni az 1957. évi IV. tv. 15. § (1) bekezdésében megállapított határidőn - 30 napon - belül. 

A Tolna megyei Földhivatal vezetőjének tájékoztatása szerint a részarány-tulajdon kiadásáról szóló - a földkiadó bizottságok, majd ezt követően az FM hivatalok által hozott és a körzeti földhivatalokhoz benyújtott - határozatok 95,3%-át a vizsgálatunk időpontjáig a körzeti földhivatalok átvezették az ingatlan-nyilvántartáson.

A vizsgálat azt is megállapította, hogy a körzeti földhivatalok képesek a földkiadásról szóló határozatok ingatlan-nyilvántartási bejegyzésére az előírt 30 napos ügyintézési határidőn belül. Ezt bizonyítja a megyei földhivatal által készített kimutatás, mely szerint 1998 áprilisában a megyében lévő körzeti földhivatalok összesen 241 olyan ingatlan-nyilvántartási bejegyzésre váró határozatot tartottak nyilván, melyet 30 napon belül elintézni nem tudtak.

A vizsgálat megállapította, hogy mind a körzeti földhivatalokhoz benyújtott és ebből már bejegyzett (elintézett) földkiadási határozatok arányát (95,3%) mind a 30 napon belül el nem intézett földkiadási határozatok számát tekintve (241) a megyében lévő körzeti földhivatalok eredményesen végzik a közigazgatási határozattal kiadott részarány-tulajdonú földek tulajdonjogának ingatlan-nyilvántartásba történő bejegyzését.

Tapasztaltuk, hogy a körzeti földhivatalok azáltal is segítik a megyei FM hivatal földkiadási tevékenységét, hogy részére átadják a földkiadással érintett gazdasági egységek részarány-tulajdonú földjeiről készített arany korona mérleget.

Úgy látjuk, hogy a részarány-tulajdonú földek kimérésében vállalt kötelezettségüket a magánföldmérők általában teljesítik. A megyei földhivatal tájékoztatása szerint a megyében nem fordult elő olyan eset, hogy valamelyik magánföldmérő működési engedélyének visszavonására kellett volna javaslatot tenni a Földművelésügyi Minisztériumnak azért, mert vállalt kötelezettségének valamely földmérő nem tett volna eleget.

Összességében megállapítható, hogy a megyében lévő körzeti földhivatalok a földkiadásról rendelkező hatósági határozatokban szereplők tulajdonjogának ingatlan-nyilvántartási bejegyzését folyamatosan, ütemesen és eredményesen végzik, s az ügyeket - kevés kivételtől eltekintve - az ügyintézésre nyitva álló határidőn belül intézik el.

A vizsgálat alapján megállapítható volt, hogy a földhivatalok a részarány-tulajdonú földek ingatlan-nyilvántartási bejegyzése során a már hivatkozott jogszabályok rendelkezéseit betartják, s olyan jogsértéssel nem találkoztunk, mely az országgyűlési biztos fellépését indokolta volna, ezért ajánlást nem teszek.

Jelentésem egy példányának megküldésével a Tolna Megyei Földhivatal vezetőjét, valamint dr. Torgyán József földművelésügyi és vidékfejlesztési miniszter urat is tájékoztattam.

Budapest, 1998. augusztus 17.

Gönczöl Katalin